b"\n_START_ARTICLE_\nRomersk borger\n_START_PARAGRAPH_\nEn romersk borger var en mandlig person, som havde visse rettigheder i- og overfor systemet. Han kunne indg\xc3\xa5 lovligt \xc3\xa6gteskab, indg\xc3\xa5 i andre juridiske kontrakter, samt stille op til valg om offentlige poster. Han havde retten til at sags\xc3\xb8ge anden part ved retssystemet \xe2\x80\x93 og kunne til geng\xc3\xa6ld ogs\xc3\xa5 selv blive sags\xc3\xb8gt. Han var ogs\xc3\xa5 givet retten til at indgive klager over magistratens afg\xc3\xb8relser, og kom han under anklage for en lovovertr\xc3\xa6delse, havde han ret til at f\xc3\xa5 sin sag f\xc3\xb8rt for retten, hvilket gav ham mulighed for at forsvare sig selv for en dommer. Desuden kunne han ikke underkastes tortur og kunne kun id\xc3\xb8mmes d\xc3\xb8dsstraf i tilf\xc3\xa6lde i forr\xc3\xa6deri. I s\xc3\xa5 tilf\xc3\xa6lde skulle hans sag f\xc3\xb8res i Rom og, hvis skyldig, m\xc3\xa5tte han ikke henrettes ved korsf\xc3\xa6stelse. Endelig havde borgeren ret til at s\xc3\xb8ge om optagelse i de romerske legioner._NEWLINE_Der var forskellige veje til at blive romersk borger. Ethvert barn, som var f\xc3\xb8dt i et lovligt \xc3\xa6gteskab, hvor manden var romersk borger, blev automatisk borger. Ikke-romerske soldater i troppeformationer, som skulle st\xc3\xb8tte de romerske legioner i kamp, kunne ogs\xc3\xa5 efter endt tjeneste blive tildelt borgerskab, og i disse tilf\xc3\xa6lde ville det samme g\xc3\xa6lde for deres b\xc3\xb8rn. _NEWLINE__NEWLINE_Ligeledes blev slaver, som blev sat fri af romerske borgere automatisk ogs\xc3\xa5 borgere, og eks-slavernes b\xc3\xb8rn havde ogs\xc3\xa5 ret til borgerskab. Enkeltpersoner, som havde ydet en enest\xc3\xa5ende indsats for republikken, kunne som en \xc3\xa6resbevisning modtage borgerskab. Endeligt kunne man ogs\xc3\xa5 mod ydelse af en stor sum penge ganske enkelt k\xc3\xb8be sig til borgerskab. Med tiden blev alle personer i de latinske (italiske) stater optaget som borgere, og senere blev endda hele provinser tildelt borgerskab._NEWLINE_Kvinder var ikke borgere som s\xc3\xa5dan, men havde en separat juridisk status med f\xc3\xa6rre rettigheder._NEWLINE_Begrebet 'borger' fandtes kun i den romerske republiks tid, som man ofte fasts\xc3\xa6tter til perioden fra \xc3\xa5r 510 f.Kr. til \xc3\xa5r 44 f.Kr. hvor Julius C\xc3\xa6sar blev diktator. Man kan dog ogs\xc3\xa5 fasts\xc3\xa6tte republikkens endeligt til \xc3\xa5r 27 f.Kr., hvor senatet tildelte Octavian titlen 'augustus' som betyder 'den oph\xc3\xb8jede' eller 'guddommelige'."